CELEX: 32011D0010
Language: sl
Date: 2011-07-07 00:00:00
Title: 2011/410/EU: Sklep Evropske centralne banke z dne 7. julija 2011 o začasnih ukrepih glede primernosti tržnih dolžniških instrumentov, ki jih izdaja ali zanje jamči portugalska država (ECB/2011/10)

12.7.2011   
            
            
               SL
            
            
               Uradni list Evropske unije
            
            
               L 182/31
            
         SKLEP EVROPSKE CENTRALNE BANKE
   z dne 7. julija 2011
   o začasnih ukrepih glede primernosti tržnih dolžniških instrumentov, ki jih izdaja ali zanje jamči portugalska država
   (ECB/2011/10)
   (2011/410/EU)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
   ob upoštevanju Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) ter zlasti člena 12.1 in druge alinee člena 34.1 v povezavi s prvo alineo člena 3.1 in členom 18.2 Statuta ESCB,
   ob upoštevanju naslednjega:
   
               (1)
            
            
               V skladu s členom 18.1 Statuta ESCB lahko Evropska centralna banka (ECB) in nacionalne centralne banke držav članic, katerih valuta je euro, sklepajo kreditne posle s kreditnimi institucijami in drugimi udeleženci na trgu na podlagi ustreznega zavarovanja posojil. Merila za ugotavljanje primernosti zavarovanja za potrebe operacij denarne politike Eurosistema so določena v Prilogi I k Smernici ECB/2000/7 z dne 31. avgusta 2000 o instrumentih monetarne politike in postopkih Eurosistema (1) (v nadaljnjem besedilu: Splošna dokumentacija).
            
         
               (2)
            
            
               V skladu z oddelkom 1.6 Splošne dokumentacije lahko Svet ECB kadar koli spremeni instrumente, pogoje, merila in postopke za izvajanje operacij denarne politike Eurosistema. V skladu z oddelkom 6.3.1 Splošne dokumentacije si Eurosistem pridržuje pravico, da na podlagi informacij, ki so zanj relevantne, ugotovi, ali izdaja, izdajatelj, dolžnik ali garant izpolnjujejo njegove zahteve glede visokih bonitetnih standardov.
            
         
               (3)
            
            
               Izjemne okoliščine, ki vladajo na finančnem trgu, v povezavi s fiskalnim položajem portugalske države, so moteče vplivale na tržno oceno vrednostnih papirjev, ki jih izdaja portugalska država, kar ima negativen učinek na stabilnost finančnega sistema. V tem izjemnem položaju je treba hitro in začasno prilagoditi okvir denarne politike Eurosistema.
            
         
               (4)
            
            
               Svet ECB je ocenil dejstvo, da je portugalska vlada odobrila program gospodarske in finančne prilagoditve, o katerem se je dogovorila z Evropsko komisijo, ECB in Mednarodnim denarnim skladom, ter se zavezala, da ga bo v celoti izvedla, prav tako pa je ocenil tudi, da je portugalska vlada že v postopku izvajanja tega programa. Svet ECB je z vidika upravljanja s kreditnim tveganjem v Eurosistemu ocenil tudi učinke tega programa na vrednostne papirje, ki jih izdaja portugalska država. Svet ECB meni, da je program ustrezen, tako da bodo z vidika upravljanja s kreditnim tveganjem tržni dožniški instrumenti, ki jih izdaja ali zanje jamči portugalska država, ohranili standard kakovosti, ki zadostuje za ohranitev njihove primernosti za zavarovanje pri operacijah denarne politike Eurosistema, ne glede na katero koli zunanjo bonitetno oceno. Navedene pozitivne ocene so podlaga za to izjemno in začasno prilagoditev okvira denarne politike Eurosistema, ki se vzpostavlja, da bi se prispevalo k trdnosti finančnih institucij ter posledično krepilo stabilnost celotnega finančnega sistema in varovalo stranke teh institucij.
            
         
               (5)
            
            
               Svet ECB bo pozorno spremljal ohranjanje trdne zaveze portugalske države, da bo v celoti izvedla program gospodarske in finančne prilagoditve, na čemer temelji ta izjemna in začasna prilagoditev okvira denarne politike Eurosistema.
            
         
               (6)
            
            
               Svet ECB je o tej izjemni prilagoditvi okvira denarne politike Eurosistema odločil in jo javno napovedal 7. julija 2011. Uporabljala se bo začasno, dokler ne bo Svet ECB presodil, da stabilnost finančnega sistema omogoča normalno uporabo okvira Eurosistema za operacije denarne politike –
            
         SPREJEL NASLEDNJI SKLEP:
   Člen 1
   Neuporaba nekaterih določb Splošne dokumentacije
   1.   Minimalne zahteve Eurosistema glede bonitetnih pragov, določene v pravilih bonitetnega okvira Eurosistema za tržno finančno premoženje v oddelku 6.3.2 Splošne dokumentacije, se ne uporabljajo, v skladu s členoma 2 in 3.
   2.   V primeru razhajanj med tem sklepom in Splošno dokumentacijo prevlada prvi.
   Člen 2
   Ohranitev primernosti tržnih dolžniških instrumentov, ki jih izdaja portugalska država, za zavarovanje
   Bonitetni prag Eurosistema se ne uporablja za tržne dolžniške instrumente, ki jih izdaja portugalska država. To premoženje predstavlja primerno zavarovanje za potrebe operacij denarne politike Eurosistema, ne glede na njegove zunanje bonitetne ocene.
   Člen 3
   Ohranitev primernosti tržnih dolžniških instrumentov, za katere jamči portugalska država, za zavarovanje
   Bonitetni prag Eurosistema se ne uporablja za tržne dolžniške instrumente, ki jih izdajajo subjekti, ustanovljeni na Portugalskem, in za katere v celoti jamči portugalska država. Za jamstvo, ki ga daje portugalska država, še naprej veljajo zahteve iz oddelka 6.3.2 Splošne dokumentacije. To premoženje predstavlja primerno zavarovanje za potrebe operacij denarne politike Eurosistema, ne glede na njegove zunanje bonitetne ocene.
   Člen 4
   Začetek veljavnosti
   Ta sklep začne veljati 7. julija 2011.
   
      V Frankfurtu na Majni, 7. julija 2011
      
         
            Predsednik ECB
         
         Jean-Claude TRICHET
      
   
   
      (1)  UL L 310, 11.12.2000, str. 1.